Signe Guttormsen
Signe Guttormsen, f. 1964, dansk billedkunstner. Uddannet på Kunstakademiet i København 1986-93, i Amsterdam 1991-92. Bosat i Köln fra 1996. Signe Guttormsen dyrkede især fotografiet som udtryksform med en konceptuel tilgang til mediet i billeder og billedserier som Hotel (1989), før hun i løbet af 1990’erne vendte sig mod maleriet i et rent abstrakt udtryk, som fremkom ved at hælde maling ned over fx træ- eller aluminiumsplader. Signe Guttormsen har tillige virket som kurator, 1989-93 i Demonstrationslokale for kunst, København (s.m. Ole Jensen og Erik Steffensen), 1995-98 i Tidsrum Maleri, København (s.m. Ivar Tønsberg, f. 1961).